Les directrius comunitàries sobre ajuts estatals al sector agrari i forestal que s'estableixin per al període de programació 2014-2020 s'aplicaran a tots els ajuts estatals, atorgats a activitats de producció, transformació i comercialització de productes agrícoles, tenint en compte que la política comuna i els seus mètodes especials d'aplicació han d'atendre les característiques específiques de les activitats agràries derivades de l'estructura inherent a la mateixa agricultura i les disparitats estructurals i naturals entre les diferents regions, i que també s'ha de tenir present la necessitat que en cas que calgui portar a terme adequacions es faci de forma gradual pel fet que l'activitat agrària constitueix un sector íntimament lligat a l'economia en el seu conjunt.
El Reglament (CE) núm. 1698/2005 del Consell, de 20 de setembre de 2005, sobre l'ajut al desenvolupament rural a través del Fons Europeu Agrícola de Desenvolupament Rural (FEADER), considera que és necessari tenir en compte els objectius generals en matèria de cohesió econòmica i social establerts en el Tractat i contribuir a la seva consecució amb el foment de la transformació i comercialització de productes agraris, la introducció de noves tecnologies i innovacions, l'oferta de noves possibilitats de comercialització de productes agraris posant l'èmfasi en la qualitat, la millora de la protecció al medi ambient i la seguretat laboral, i centrant-se, com a norma general, en les petites i mitjanes empreses, que són les més aptes per aportar valor afegit als productes locals, ja que en un context de creixent competència és important vetllar perquè els sectors agroalimentari i forestals puguin aprofitar les oportunitats dels mercats mitjançant enfocaments amplis i innovadors en la creació de productes, processos i tecnologies.
La Decisió del Consell 2006/144/CE de 20 de febrer, sobre directrius estratègiques comunitàries de desenvolupament rural (DOUE L núm. 55, de 25.2.2006), considera necessari actuar per tal d'assolir les prioritats de la comunitat, especialment en relació amb els objectius de desenvolupament sostenible, l'estratègia reformada de creixement i de creació d'ocupació.
Així mateix, la Llei 18/2002, de 5 de juliol, de cooperatives, estableix als articles 139, 140, 143, 145 i a la disposició addicional primera la importància del moviment cooperatiu per al sector agrari i per al desenvolupament rural, i la necessitat d'adoptar mesures de foment i suport a les cooperatives a fi que puguin assolir els seus objectius.
El Parlament de Catalunya va aprovar a la Resolució 35/VI mesures per impulsar la cooperació i la formació en el món agrari, que conté l'elaboració i l'execució d'un pla de suport i millora del sector cooperatiu, amb la finalitat de reforçar la competitivitat de les explotacions agràries catalanes.
Més recentment, a la Resolució 671/VIII de 14 d'abril de 2010, sobre el món agrari, en el punt sobre el cooperativisme agrari català i els seus reptes, el Parlament de Catalunya insta el Govern a orientar el Pla de modernització de les cooperatives agràries catalanes cap a la producció de productes de qualitat i cap a la transformació primera, i la comercialització d'aquests productes amb la finalitat de millorar i adequar les estructures de producció, els processos i els circuits comercials i de distribució agroalimentaris; reforçar el cooperativisme com a eina per assolir els objectius d'integració dels productors, fomentant la concentració de l'oferta i impulsant la creació d'organitzacions i associacions de productors; potenciar els ajuts i l'assessorament tècnic i empresarial per al foment de la concentració, la intercooperació i la modernització de les cooperatives i altres entitats associatives agràries, per guanyar dimensió i compartir sinergies en processos tècnics, logístics i de gestió; adequar els plans de modernització de les cooperatives agràries catalanes a la necessitat que les convocatòries tinguin caràcter plurianual, como a mínim de tres anys, per adaptar-les millor a la realitat i la planificació de les empreses; i conscienciar i sensibilitzar els diferents protagonistes de les cooperatives, així com els consells rectors, els directius, els treballadors i els socis, per potenciar la cultura empresarial i el model de cooperativisme agrari de futur.
La Federació de Cooperatives Agràries de Catalunya és una entitat sense ànim de lucre, subjecta als principis i les disposicions de la Llei 18/2002, de 5 de juliol, dotada de plena personalitat jurídica i que té com a finalitats la representació dels interessos generals dels socis, el manteniment i la divulgació dels principis del moviment cooperatiu i de serveis, assistència i actuacions d'interès general per al cooperativisme agrari català.
Considerades les característiques de la Federació es creu convenient destinar una de les línies d'ajut a fomentar les actuacions que porti a terme aquesta entitat com a eix vertebrador del teixit agrari cooperatiu.
En aquest marc normatiu, el foment de la concentració, la intercooperació i la modernització de les cooperatives i de l'oferta cooperativa a Catalunya han de servir com a factor incentivador amb la finalitat de contribuir al desenvolupament del sector agroalimentari i també com a estímul a l'orientació econòmica i social de les cooperatives i les entitats associatives agràries, amb l'adopció de mesures per tal d'incrementar la dimensió econòmica i social de les cooperatives, restablir i potenciar la competitivitat de les cooperatives i les zones rurals i facilitar el desenvolupament d'activitats econòmiques i socials, amb la millora de la qualitat, les condicions mediambientals i la capacitat de creació d'ocupació en l'àmbit rural com un element important per reforçar la posició del sector cooperatiu en la indústria agroalimentària i el comerç en el mercat interior i exterior.
També s'incorporen les noves orientacions del proper període de programació en matèria de desenvolupament rural 2014-2020.
Així doncs, aquesta mesura ha de contribuir a aconseguir la competitivitat de l'agricultura, la gestió sostenible dels recursos naturals i el desenvolupament territorial equilibrat en les zones rurals mitjançant: el foment de l'organització de la cadena alimentària amb una millor integració dels productors primaris; la promoció de l'eficiència dels recursos amb un ús més eficient de l'aigua i de l'energia; i el foment de la inclusió social i el desenvolupament econòmic en les zones rurals facilitant la creació d'ocupació i promovent el desenvolupament local.
Els ajuts d'aquesta Ordre són continuació del règim d'ajuts N346/2008, sobre mesures d'integració, creació o ampliació de cooperatives i altres entitats agràries, declarades compatibles amb el mercat comú per la Comissió Europea, d'acord amb les directrius comunitàries sobre ajuts d'estat al sector agrari i forestal 2007-2013(2006/C319/01).
El Departament d'Agricultura, Ramaderia, Pesca, Alimentació i Medi Natural considera convenient establir les bases reguladores dels ajuts per al foment de la concentració, la intercooperació i la modernització de les cooperatives i altres entitats associatives agràries de Catalunya.
Conseqüentment, atenent les directrius comunitàries sobre ajuts estatals al sector agrari, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Alimentació, Qualitat i Indústries Agroalimentàries, i en ús de les atribucions que m'han estat conferides,
Aprovar les bases reguladores dels ajuts destinats al foment de la concentració, la intercooperació i la modernització de les cooperatives i altres entitats associatives agràries.
Aquestes bases reguladores es publiquen a l'annex d'aquesta Ordre.
2.1 Convocar els ajuts destinats al foment de la concentració, la intercooperació i la modernització de les cooperatives i altres entitats associatives agràries de Catalunya.
Les actuacions objecte de subvenció es poden dur a terme durant les anualitats 2014, 2015 i 2016, d'acord amb les esmentades bases reguladores.
2.2 En la línia d'ajuts establerta en la base reguladora 3.3 Inversions per a la millora i adequació de l'estructura, els processos i els circuits comercials i de distribució agroalimentaris, queden excloses les inversions superiors a un import de 250.000,00 euros per anualitat i de 600.000,00 euros per la suma de les tres anualitats, que puguin ser objecte al seu torn de subvenció per altres ajuts finançats amb càrrec a fons comunitaris destinats a fomentar la millora dels processos de transformació i comercialització dels productes agraris, en els termes de la regulació dels fons esmentats.
2.3 El termini de presentació de sol·licituds, que computa des de l'endemà de la publicació de l'Ordre al DOGC, serà de dos mesos.
2.4 Els ajuts d'aquesta Ordre, per un import total de 10.297.992,94 euros, tenen caràcter plurianual i van a càrrec de la partida pressupostària D/770000300/6130/0000 dels pressupostos del DAAM per a les anualitats 2014, 2015 i 2016, dotada amb uns imports màxims de 4.297.992,94 euros per a l'anualitat de 2014, 3.000.000,00 euros per a l'anualitat de 2015 i de 3.000.000,00 euros per a l'anualitat de 2016.
2.5 L'òrgan instructor dels expedients d'ajut és la Subdirecció General d'Indústries i Qualitat Agroalimentàries.
A aquests efectes es nomena una Comissió de valoració, que serà l'òrgan col·legiat encarregat de valorar les sol·licituds d'ajuts, formada per les persones titulars de la Subdirecció General d'Indústries i Qualitat Agroalimentàries, de la Subdirecció General de Transferència i Innovació Agroalimentària i del Servei d'Indústries i Comercialització Agroalimentàries.
2.7 El termini màxim per emetre la resolució i notificar-la per escrit a la persona sol·licitant serà de tres mesos a comptar des de la data en què finalitza el termini de presentació de sol·licituds.
Si la notificació de la declaració de compatibilitat del règim d'ajuts per part de la Comissió no s'ha efectuat dins el termini dels tres mesos esmentat, aquest termini s'estendrà fins l'endemà del dia que es produeixi la notificació de la Comissió Europea.
2.8 Contra la resolució del director o la directora general d'Alimentació, Qualitat i Indústries Agroalimentàries, que no posa fi a la via administrativa, es podrà interposar recurs d'alçada davant el conseller o la consellera d'Agricultura, Ramaderia, Pesca, Alimentació i Medi Natural en el termini d'un mes a comptar a partir de l'endemà de la notificació de la resolució, sense perjudici que se'n pugui interposar qualsevol altre que es consideri adient.
En cas de silenci administratiu el recurs d'alçada davant el conseller o la consellera d'Agricultura, Ramaderia, Pesca, Alimentació i Medi Natural es pot interposar en el termini de tres mesos a comptar a partir de la data en què s'exhaureixi el termini per resoldre i notificar, tal com estableix l'apartat anterior.
2.9 Les dates límit per justificar les actuacions subvencionables seran els dies 20 de novembre de 2014, 20 de novembre de 2015 i 20 de novembre de 2016, per a les anualitats 2014, 2015 i 2016, respectivament, d'aquesta convocatòria de caràcter plurianual.
2.10 Els ajuts concedits es faran públics a la seu electrònica de la Generalitat http://seu.gencat.cat i al web http://www.gencat.cat/agricultura/ajuts/, fent ús dels mitjans electrònics establerts.
Els ajuts que superin 3.000,00 euros es publicaran, a més, en el Diari Oficial de la Generalitat de Catalunya.
Les bases reguladores aprovades en aquesta Ordre resten condicionades a la seva adaptació a les directrius de la Unió Europea per al sector agrícola i forestal per al període 2014-2020 així com al nou Reglament de la Unió Europea que reguli els ajuts de minimis.
Barcelona, 4 de desembre de 2013
El principal objecte dels ajuts que estableix l'Ordre és el foment de la concentració i la intercooperació de les cooperatives agràries i altres entitats associatives agràries, com a factor d'incentivació que contribueixi a incrementar la dimensió econòmica i social de les cooperatives, així com restablir i potenciar la competitivitat de les cooperatives i de les zones rurals i a facilitar el desenvolupament d'activitats econòmiques i socials amb l'adopció de mesures de modernització, de gestió empresarial i de comercialització.
2.1 Poden ser beneficiàries dels ajuts que s'estableixen en els apartats 3.1, 3.2, 3.3 i 3.4 d'aquestes bases reguladores les cooperatives agràries dedicades a la transformació i comercialització de productes agraris constituïdes legalment i les entitats associatives agràries que sota qualsevol fórmula jurídica, reconeguda en dret, estiguin formades o participades majoritàriament per cooperatives agràries d'aquestes característiques, així com els nous grups cooperatius que resultin d'acords o concerts de col·laboració, que compleixin els requisits següents:
a) Desenvolupar l'activitat subvencionada a Catalunya.
b) Disposar d'un pla de formació per a persones associades i per a qui ocupa càrrecs directius o de gerència, i comprometre's a desenvolupar-lo.
c) Disposar d'un projecte de desenvolupament o un pla d'empresa que demostri la viabilitat econòmica de les actuacions proposades, d'acord amb l'avaluació de les perspectives i la sortida normal al mercat dels productes, així com el compliment de les normes mínimes en matèria de medi ambient, higiene, sanitat i benestar animal.
d) Que l'assemblea de la cooperativa o de l'entitat decideixi col·lectivament emprendre les actuacions previstes i mantenir-les per un període no inferior a cinc anys, a comptar des de la data d'inici de l'exercici econòmic de l'entitat beneficiària posterior a la data de concessió de l'ajut.
e) Disposar d'un informe sobre l'anàlisi econòmica i financera de la cooperativa.
f) Ser una petita o mitjana empresa d'acord amb el que estableix la Recomanació 2003/361/CE, de 6 de maig de 2003, sobre la definició de petites i mitjanes empreses (en endavant pimes).
g) No tenir la consideració d'empresa en situació de crisi, d'acord amb la definició continguda en les directrius comunitàries sobre ajuts estatals de salvament i de reestructuració d'empreses en crisi (DOUE C 244, d'1.10.2004).
h) En el cas d'associacions i fundacions, tenir els estatuts adaptats a la Llei 5/2011, de 19 de juliol, de modificació de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, abans del 31 de desembre de 2012.
i) Pels ajuts establerts a l'apartat 3.1 Processos d'integració cooperativa, les entitats beneficiàries també hauran d'incloure a les seves normes internes els compromisos dels/de les socis/sòcies que s'especifiquen a continuació:
- Comercialitzar la totalitat de la producció a través de l'entitat.
- Romandre a l'entitat i participar-hi durant un període mínim de cinc anys, així com notificar per escrit la intenció de donar-se de baixa amb dotze mesos d'antelació com a mínim.
- Complir amb les regles comunes de producció i comercialització determinades per l'entitat, en particular en matèria de qualitat dels productes i la utilització de pràctiques ecològiques o altres pràctiques dirigides a la protecció del medi ambient, així com disposicions comunes sobre la comercialització de mercaderies i disposicions sobre la informació relativa als productes, en especial, en relació amb la collita i la disponibilitat.
2.2 La Federació de Cooperatives Agràries de Catalunya, beneficiària dels ajuts que estableix l'apartat 3.5 Ajuts a la Federació de Cooperatives Agràries de Catalunya d'aquestes bases reguladores, haurà de complir els requisits següents:
a) Col·laborar amb el Departament d'Agricultura, Ramaderia, Pesca, Alimentació i Medi Natural en la prestació d'assessorament en la gestió tecnicoeconòmica de les entitats associatives agràries de Catalunya i en l'elaboració d'anàlisis i estudis de consultoria i assistència tècnica en el marc del foment de la millora de la competitivitat de les entitats agràries.
b) Presentar anualment, amb l'aprovació prèvia del Departament d'Agricultura, Ramaderia, Pesca, Alimentació i Medi Natural, un programa de formació per als/les qui ocupen càrrecs directius i de gerència de les cooperatives adequat a les característiques empresarials i les necessitats sectorials de les entitats associatives catalanes i posar-lo a l'abast de les cooperatives i les entitats associatives agràries.
c) El compliment d'aquests requisits i les condicions que es determinen a la concessió de la subvenció quedaran reflectits en el conveni de col·laboració signat entre la Federació de Cooperatives Agràries de Catalunya i el Departament d'Agricultura, Ramaderia, Pesca, Alimentació i Medi Natural als efectes d'aquests ajuts.
–3 Activitats subvencionables i requisits
3.1.1 S'estableix una línia d'ajuts per fomentar la concentració i la modernització de l'oferta cooperativa dirigida a consolidar processos d'integració de cooperatives agràries per fusió per constitució, fusió per absorció, o per a creació de nous grups cooperatius.
Aquests ajuts estan destinats a sufragar les despeses inicials que resulten de la creació de la nova entitat, i són subvencionables les actuacions següents:
d) Despeses generals i despeses legals i administratives.
També podran tenir dret a aquests ajuts les entitats ja existents que mitjançant processos d'intercooperació hagin ampliat significativament les seves activitats, entenent com a tal la diversificació o especialització productiva.
3.1.2 Queden excloses d'aquests ajuts les noves entitats, que resultin de la fusió per constitució, la fusió per absorció o tota creació de grups cooperatius a partir d'entitats ja existents, quan les entitats o les cooperatives que componen la nova entitat s'hagin beneficiat anteriorment dels ajuts inicials o de llançament d'activitats per cobrir les mateixes despeses elegibles durant els últims quatre anys.
Si alguna de les entitats participants en la nova entitat es va beneficiar d'aquest tipus d' ajuts anteriorment, només es podrà concedir l'ajut a la nova entitat jurídica si l'ampliació del seu volum d'activitat implica un augment superior al 30% del volum de l'activitat de l'agrupació.
En aquest cas l'augment superior al 30% haurà de provenir exclusivament d'una nova activitat.
A més, l'ajut es referirà solament a l'augment del volum d'activitat o a la nova activitat.
3.1.3 Queden excloses d'aquests ajuts les entitats que tinguin per objecte la gestió d'una o més explotacions agrícoles i les associacions d'auxili mutu així com els serveis de substitució i gestió agraris en l'explotació.
Tampoc es concediran ajuts a cooperatives o altres entitats associatives quan els seus objectius siguin incompatibles amb la regulació de l'organització comuna de mercat de les diferents produccions.
3.2 Millora de la qualitat de la producció i dels serveis agroalimentaris i la comercialització de productes de qualitat.
S'estableix una línia d'ajuts per fomentar les actuacions que permetin la millora i l'adequació de la qualitat dels productes, dels serveis agroalimentaris i dels seus processos d'adaptació a les necessitats dels/de les consumidors/ores i que possibilitin l'augment del valor de la producció agrària.
c) Despeses lligades a la introducció dels programes de garantia de qualitat i millora de la comercialització.
e) Despeses d'assessorament i similars en relació amb la millora de la qualitat i dels serveis agroalimentaris, la comercialització de productes i actuacions de protecció mediambiental.
3.2.2 Despeses d'activitats d'informació i promoció en el marc de programes relatius a la qualitat dels aliments:
a) Realització de les activitats de promoció genèrica i informació dels productes en la mesura en què no continguin missatges discriminatoris de productes substitutius.
b) Edició de material d'informació i divulgació en relació amb la comunicació del projecte cooperatiu.
3.3 Inversions per a la millora i adequació de l'estructura, els processos i els circuits comercials i de distribució agroalimentaris.
3.3.1 S'estableix una línia d'ajut per fomentar la modernització, la innovació, la millora i l'adequació de l'estructura, els processos i els circuits comercials i de distribució agroalimentaris.
b) Adquisició de maquinària, d'equips i d'instal·lacions nous.
c) Adequació d'equipaments per a la innovació en productes i processos inclosos els programes informàtics.
d) Inversions en transferència tecnològica mitjançant l'adquisició de drets de patents, llicencies o coneixements tècnics especialitzats.
3.3.2 Per motius pressupostaris, les convocatòries efectuades d'acord amb aquestes bases reguladores podran determinar que quedin excloses d'aquesta línia d'ajut les inversions superiors a un import fixat de fins a 250.000,00 euros per anualitat o de fins a 600.000,00 euros per la suma de les anualitats, que puguin ser objecte al seu torn de subvenció per altres ajuts finançats amb càrrec a fons comunitaris destinats a fomentar la millora dels processos de transformació i comercialització dels productes agraris, en els termes de la regulació dels fons esmentats.
3.4.1 Asistencia tècnica externa:
3.4.2 Despeses de contractació.
En el supòsit d'amortització d'un lloc de treball abans de l'acabament del període de tres anys, l'entitat beneficiària reintegrarà l'import de l'ajut percebut.
S'estableix una línia d'ajut per al foment de les actuacions que desenvolupi directament la Federació de Cooperatives Agràries de Catalunya per sufragar les despeses derivades de la prestació de serveis per a la gestió econòmica, l'assessorament i el suport tècnic, l'organització i la gestió empresarial de les entitats associatives agràries o dels seus socis, en el marc del Conveni de col·laboració signat amb el Departament d'Agricultura, Ramaderia, Pesca, Alimentació i Medi Natural.
b) Despeses d'organització de programes de formació per a persones associades, que ocupin càrrecs de direcció o gerència de cooperatives i entitats associatives agràries.
–4 Obligacions de les entitats beneficiàries
a) Realitzar l'activitat per a la qual s'atorga la subvenció, així com assumir els compromisos als quals fa referència l'apartat 2 d'aquestes bases reguladores i acreditar-ho documentalment davant el Departament d'Agricultura, Ramaderia, Pesca, Alimentació i Medi Natural.
b) Facilitar tota la informació que se'ls requereixi i sotmetre's a les actuacions de comprovació que corresponen al Departament d'Agricultura, Ramaderia, Pesca, Alimentació i Medi Natural i a les de control de l'activitat econòmica i financera que corresponguin a la Intervenció General de la Generalitat i a la Sindicatura de Comptes o d'altres òrgans competents, d'acord amb el que estableix el Decret legislatiu 3/2002, de 24 de desembre.
c) Les entitats beneficiàries, per tal de rebre l'import de les subvencions, han d'estar al corrent de les obligacions tributàries i socials en el moment que el Departament d'Agricultura, Ramaderia, Pesca, Alimentació i Medi Natural realitzi les comprovacions corresponents de les seves obligacions tributàries amb l'Agència Tributària (AEAT) i socials amb la Seguretat Social, així com no tenir deutes de cap tipus amb la Generalitat de Catalunya.
Aquests ajuts tenen caràcter de subvenció directament aplicable a les despeses ocasionades per les diferents línies subvencionables.
5.1 La quantia dels ajuts que s'estableixen a l'apartat 3.1 Processos d'integració cooperativa tindrà caràcter temporal i decreixent en un període màxim de cinc anys, amb un ajut màxim del 80%, 60% i 40% en tres anualitats i un límit màxim de 400.000,00 euros per entitat beneficiària i per procés d'integració.
No es podrà subvencionar cap despesa transcorreguts cinc anys de la data efectiva de la integració cooperativa.
En cas d'ampliació d'activitats o de socis/sòcies, l'ajut es limitarà a les despeses subvencionables derivades de les tasques addicionals assumides per l'entitat.
5.2 En el cas dels ajuts establerts als apartats 3.2.1 Assistència tècnica externa i 3.2.2 Despeses d'activitats d'informació i promoció en el marc de programes relatius a la qualitat dels aliments, la quantia de l'ajut serà com a màxim el 50% de la despesa aprovada amb la limitació de 400.000,00 euros per entitat beneficiaria distribuïts en un període de tres anys per cada línia d'ajut.
La quantia dels ajuts de les inversions que s'estableixen a l'apartat 3.3 Inversions per a la millora i adequació de l'estructura, els processos i els circuits comercials i de distribució agroalimentaris és com a màxim del 40% de la inversió aprovada.
Per als ajuts d'assistència tècnica externa, 3.4.1 Assistència tècnica externa per a l'adequació dels recursos humans, l'ajut serà com a màxim el 50% amb un límit de 100.000,00 euros en tres anys.
5.3 L'ajut establert a l'apartat 3.4.2 Despeses de contractació tindrà caràcter temporal amb una durada no superior a tres anys i decreixent del 60%, 40% i 20% per any, del cost salarial corresponent, sense superar l'import de 45.000,00 euros/any per lloc de treball amb el límit de 200.000,00 euros/entitat beneficiària en tres exercicis fiscals.
Aquest ajut està subjecte al Reglament (CE) 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat CE als ajuts de minimis.
Segons aquest, l'ajut total de minimis atorgat a una empresa no serà superior a 200.000,00 euros en un període de tres exercicis fiscals.
Aquest límit s'aplicarà independentment de la forma de l'ajut o de l'objectiu perseguit i indistintament de si l'ajut atorgat està finançat totalment o parcialment mitjançant recursos d'origen comunitari.
5.4 L'ajut que estableix l'apartat 3.5 Ajuts a la Federació de Cooperatives Agràries de Catalunya d'aquest annex té caràcter de subvenció directament aplicable a les despeses i les actuacions objecte de l'ajut fins a un màxim del 100% de la despesa aprovada anualment.
L'import d'aquest ajut serà com a màxim de 100.000,00 euros per entitat beneficiària gestionada i per un mateix període de tres anys.
En el conveni de col·laboració que es formalitzarà entre el DAAM i la FCAC en cada convocatòria es fixarà l'import de l'ajut amb la limitació de 400.000,00 euros per cada exercici pressupostari.
5.5 La quantia màxima destinada a aquests ajuts i l'aplicació pressupostària a la qual s'ha d'imputar és la que es determina a la convocatòria corresponent.
5.6 La determinació de la quantia dels ajuts es realitzarà en funció del nombre de sol·licituds i de la disponibilitat pressupostària, i d'acord amb els criteris d'atribució que estableix l'apartat 6 següent.
–6 Criteris d'atribució i prioritats
6.1 Les subvencions s'atorgaran d'acord amb els imports que preveu l'apartat 5 d'aquest annex.
a) La concentració, per fusió de cooperatives, amb vinculació patrimonial: 35 punts.
b) La qualitat del projecte d'actuació a subvencionar o pla d'empresa a desenvolupar: fins a 30 punts, segons el següent:
b.1) El grau d'innovació del projecte: fins a 10 punts.
b.2) La millora de l'organització de la cadena alimentària: 5 punts.
b.3) Obtenció de productes emparats per algú dels distintius d'origen o de qualitat que estableix la Llei 14/2003, de 13 de juny, o denominacions d'origen vitícoles d'acord amb la Llei 15/2002, de 27 de juny: 4 punts.
b.4) Obtenció de productes ecològics emparats pel Consell Català de la Producció Agrària Ecològica: 4 punts.
b.5) L'ús més eficient de l'aigua i/o de l'energia: 3 punts.
b.6) Tenir implantats i certificats sistemes de gestió mediambientals: 2 punts.
b.7) Tenir implantats i certificats sistemes de gestió de la qualitat, de la seguretat alimentària o altres d'específics acreditats per una entitat certificadora acreditada per ENAC per certificar el sistema de gestió: 2 punts.
c) La creació de cooperatives de segon grau: 25 punts.
d) La creació de noves empreses per a la millora de la gestió, la qualitat dels productes, l'adequació de l'estructura, els processos i els circuits comercials de distribució agroalimentària: fins a 20 punts, segons el següent:
d.1) Empresa amb 100% del capital social cooperatiu: 20 punts.
d.2) Empresa amb una participació de les cooperatives agràries en el capital social del 75% fins al 100%: 10 punts.
d.3) Empresa amb una participació de les cooperatives agràries en el capital social del 50% fins al 75%: 5 punts.
e) La integració cooperativa mitjançant convenis d'intercooperació per restablir o reforçar la competitivitat de les empreses amb el desenvolupament o l'ampliació de plans de empresa amb l'objectiu de millorar la gestió empresarial, introduir innovacions tecnològiques i de millora de la qualitat que possibilitin un augment de valor de la producció comercialitzada: 10 punts.
f) La paritat de gènere en el Consell Rector de l'entitat, entès com tenir un percentatge entre 60-40% home/dona indistintament: 6 punts.
g) La creació neta de llocs de treball per a joves titulats menors de 40 anys: 6 punts.
h) L'interès del pla de formació per a socis/sòcies, treballadors/ores i directius/ives: fins a 6 punts.
i) L'interès socioeconòmic en l'àmbit sectorial i supracomarcal en el qual es porti a terme la millora de la competitivitat: fins a 6 punts.
j) La creació neta de llocs de treball en general: 4 punts.
k) L'interès socioeconòmic en l'àmbit local i comarcal en el qual es porti a terme l'actuació de millora de competitivitat: fins a 4 punts.
6.2 En cas que l'import total dels ajuts sol·licitats superi l'import màxim que estableix la convocatòria s'atendran les sol·licituds d'acord amb la puntuació que s'atorgui sobre la base dels criteris de prioritat que estableix l'apartat anterior.
En funció de la disponibilitat pressupostària, la Comissió de valoració determinarà quina serà la puntuació mínima que han d'assolir els projectes per poder ser aprovats i emetrà l'informe corresponent.
Els ajuts regulats en aquestes bases són incompatibles amb qualsevol altre ajut públic concedit per a la mateixa finalitat.
8.1 Les sol·licituds per acollir-se a aquests ajuts es formalitzaran en imprès normalitzat, que es podrà descarregar des del web http://www.gencat.cat/agricultura/ajuts/ o obtenir en qualsevol dependència del DAAM.
Aquestes sol·licituds s'adreçaran a la Direcció General d'Alimentació, Qualitat i Indústries Agroalimentàries, i es presentaran als serveis centrals del DAAM, preferentment, sens perjudici de fer ús de la resta de mitjans establerts en la Llei 30/1992, de 26 de novembre, i la Llei 26/2010, de 3 d'agost, dins el termini establert en la convocatòria.
No obstant això, no caldrà presentar la documentació que ja s'hagi presentat anteriorment al DAAM les dades de la qual no hagin variat i continuïn essent vigents.
En aquest cas, quan s'iniciï el procediment administratiu en una dependència del DAAM diferent d'aquella on es va presentar la documentació caldrà indicar a l'imprès de sol·licitud en quin procediment, campanya o any i unitat del DAAM es va aportar la documentació requerida.
a) Verificació de les dades d'identitat de la persona sol·licitant o de qui la representi corresponents al DNI/NIF/NIE o altre document que l'acrediti, si s'escau, en cas de no haver autoritzar el DAAM a obtenir aquesta informació, d'acord amb el que estableix l'apartat 8.4.
b) Acreditació de la personalitat jurídica, còpia de les escriptures i/o els estatuts registrats de l'entitat sol·licitant, si escau.
Si aquesta documentació està disponible al Registre d'entitats jurídiques, o al Registre de cooperatives, el DAAM ho verificarà d'ofici.
c) Pacte contractual adoptat pels òrgans de decisió de les entitats participants, l'assemblea general en el cas de cooperatives, sobre l'acció col·lectiva de concentració o intercooperació.
d) Certificat de l'acord de l'assemblea on s'ha de fer constar la conformitat de realitzar les actuacions de foment de millora de la competitivitat i mantenir aquestes actuacions per un termini mínim de cinc anys i demanar l'acolliment d'aquestes actuacions als ajuts per al foment de la modernització i concentració de les cooperatives agràries i altres entitats associatives agràries.
També hi ha de constar la designació de la persona o persones que signaran en representació de l'entitat sol·licitant.
e) Certificació de l'entitat sol·licitant o de la FCAC del pla de formació a desenvolupar durant l'any de la convocatòria, per a persones associades i per a qui ocupa càrrecs rectors i directius.
f) Balanç i compte de resultats o les auditories dels tres darrers exercicis degudament segellats pel registre corresponent.
g) Pla d'empresa o projecte d'actuació que demostri la viabilitat econòmica de les activitats proposades, el respecte a les normes mínimes en matèria de medi ambient i, si escau, higiene, salut i benestar dels animals i l'existència de sortida al mercat per als productes afectats per l'actuació.
Aquest pla d'empresa especificarà si el beneficiari és una pime, d' acord amb la Recomanació 2003/361 CE de la Comissió, de 6 de maig de 2003, sobre definició de pime.
h) Memòria explicativa que inclogui la descripció de les actuacions a realitzar de manera que es puguin relacionar amb els justificants que s'entregaran en la justificació posterior.
i) Informe de viabilitat econòmica realitzat per la Federació de Cooperatives Agràries de Catalunya o per altres empreses de reconeguda experiència en aquest àmbit.
j) Quan l'import de la despesa subvencionable superi les quanties que estableix el Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic per al contracte menor (import inferior a 50.000,00 euros en el cas de contractes d'obres, o a 18.000,00 euros en el cas d'altres contractes), el beneficiari haurà d'aportar, com a mínim, tres ofertes de diferents proveïdors, amb caràcter previ a la contractació del compromís per a l'obra, la prestació del servei o el lliurament del bé, excepte quan per les seves especials característiques no existeixi en el mercat suficient nombre d'entitats que els realitzin, prestin o subministrin, o excepte que la despesa s'hagués realitzat amb anterioritat a la subvenció.
L'elecció entre les ofertes presentades, que s'hauran d'aportar en la justificació, o, si és procedent, en la sol·licitud de la subvenció, es realitzarà de conformitat amb criteris d'eficiència i economia, i s'haurà de justificar expressament en una memòria l'elecció quan no recaigui en la proposta econòmica més avantatjosa.
k) En el cas que l'import del valor de l'obra civil, maquinària i instal·lacions objecte de sol·licitud superi els 150.253,00 euros d'inversió o la potencia instal·lada superi els 20 kW, s'haurà de presentar un projecte tècnic bàsic, signat per una persona tècnica competent.
l) Contracte de treball formalitzat dins l'any de la sol·licitud per als ajuts que s'estableixen a l'apartat 3.4.2 Despeses de contractació d'aquestes bases reguladores.
m) En el cas de l'ajut establert a l'apartat 3.1, Processos d'integració cooperativa, certificat de l'acord de l'òrgan de govern de l'entitat sol·licitant on s'han de fer constar els compromisos dels/de les socis/sòcies que s'especifiquen a l'apartat 2.1 g) de la base reguladora 2 Entitats beneficiàries, contrets als efectes de poder gaudir d'aquests ajuts autoritzats per la Comissió Europea.
n) Documentació justificativa dels criteris de prioritat i d'atribució indicats a l'apartat 6, que l'interessat vulgui que li siguin valorats.
8.3 L'imprès de sol·licitud inclourà declaracions responsables sobre els aspectes que es detallen a continuació i que la persona sol·licitant ratifica mitjançant la signatura de la sol·licitud per part del seu representant:
b) En el cas de demanar els ajuts a què fa referencia l'apartat 3.4.2 Despeses de contractació d'aquestes bases reguladores, els altres ajuts de minimis rebuts en els dos exercicis fiscals anteriors i durant l'exercici fiscal en curs, especificant la quantia, la data d'atorgament i l'ens atorgant.
c) No estar sotmès a les causes que impedeixin adquirir la condició de persona beneficiària que estableix l'article 13 de la Llei 38/2003, 17 de novembre, general de subvencions, ni en l'article 99 del Decret legislatiu 3/2002, pel qual s'aprova el Text refós de la Llei de finances públiques de Catalunya.
d) Que l'entitat sol·licitant compleix la quota de reserva per a la integració social del personal minusvàlid que estableix la legislació vigent.
e) Que en el supòsit que l'empresa tingui una plantilla igual o superior a vint-i-cinc persones l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en els seus centres de treball.
f) No haver sol·licitat cap altre ajut per a la mateixa finalitat.
g) Que és una petita o mitjana empresa d'acord amb la definició establerta en la Recomanació 2003/361/CE, de 6 de maig, sobre la definició de microempreses, petites i mitjanes empreses.
h) No tenir la consideració d'empresa en situació de crisi, d'acord amb la definició continguda en les directrius comunitàries sobre ajuts estatals de salvament i de reestructuració d'empreses en crisi (DOUE C 244, d'1.10.2004).
8.4 La presentació de la sol·licitud d'ajut per part de la persona interessada comportarà l'autorització al DAAM per obtenir els certificats o verificar les dades necessàries per a la tramitació de l'ajut a emetre per altres administracions o entitats públiques.
9.1 El procediment de concessió de la subvenció és el de concurrència competitiva.
9.3 Quan les sol·licituds qualificades d'auxiliables superin la disponibilitat pressupostària, la Comissió de valoració determinarà l'assignació del fons, d'acord amb els criteris d'atribució i, si s'escau les prioritats, establerts en l'apartat 6 d'aquestes bases reguladores.
9.4 En vista de la documentació presentada i l'informe de la Comissió de valoració, l'òrgan instructor elevarà la proposta de resolució corresponent a l'òrgan competent per resoldre, el qual procedirà a dictar la resolució sobre concessió de l'ajut.
9.5 En la resolució de concessió figuraran, com a mínim, la naturalesa de l'ajut d'Estat d'acord amb les directrius comunitàries sobre ajuts estatals al sector agrari i forestal i el número d'identificació de l'ajut estatal assignat per la Comissió; i en el cas de l'ajut de l'apartat 3.4.2 Despeses de contractació d'aquestes bases reguladores, el caràcter d'ajut de minimis d'acord amb el Reglament (UE) corresponent, sobre l'aplicació dels articles 107 i 108 del Tractat de funcionament de la UE als ajuts de minimis en el sector de la producció de productes agrícoles indicant la data i el número de publicació del DOUE; l'import màxim de l'ajut, les condicions que haurà de complir la persona beneficiària, el termini d'execució i justificació de les actuacions subvencionades i la procedència dels fons amb els quals es finança l'ajut.
9.6 La resolució de concessió es pot modificar en cas d'alteració de les condicions que van determinar l'atorgament, siguin les relatives a les entitats beneficiàries, com la subrogació per canvi de titularitat, o a l'administració, com a conseqüència del pronunciament de la Comissió Europea sobre l'adequació o la compatibilitat del règim d'ajuts a la normativa comunitària o, qualsevol altre canvi normatiu que l'afecti.
10.1 L'entitat beneficiària està obligada a justificar l'import total de l'actuació per a la qual se sol·licita l'ajut en els termes establerts en la concessió i mitjançant la presentació de documents originals, dels quals se n'adjuntarà també una copia; així mateix ha de presentar un compte justificatiu amb el detall d'ingressos i despeses de l'activitat, amb una relació numerada de justificants amb indicació de la data de pagament i de l'import imputable a la subvenció i una memòria que permeti relacionar el projecte executat amb els justificants presentats.
La justificació es materialitzarà en factures emeses pels conceptes de les actuacions subvencionables de cada tipus d'ajut i pagades dins de l'anualitat assenyalada en la resolució de concessió.
La data límit per fer la tramesa de la justificació serà la que indiqui la convocatòria d'ajuts corresponent.
En el cas de les despeses de personal s'han d'aportar les nòmines dels treballadors.
10.2 Per a cada anualitat, les entitats beneficiàries han de realitzar i pagar les actuacions objecte d'ajut compreses entre el 30 d'octubre de l'any anterior i l'1 de novembre de l'any en curs, ambdós inclosos, i justificar-les davant el DAAM fins al dia 20 de novembre, per tal que es pugui procedir a la certificació i comprovació de l'execució de les activitats previstes.
10.3 En cas de no justificar-se l'activitat i la despesa en el termini establert, es procedirà a deixar sense efecte la resolució de concessió.
10.4 La proposta de pagament de la subvenció es realitzarà amb la certificació prèvia dels òrgans competents del DAAM, on consti que l'activitat s'ha dut a terme i ha estat degudament justificada.
Excepcionalment es podran concedir i efectuar propostes de pagaments parcials de l'ajut, amb la sol·licitud prèvia de la persona beneficiària dirigida al director o la directora general d'Alimentació, Qualitat i Indústries Agroalimentàries, atesa la complexitat en l'execució d'un projecte i les característiques de l'entitat beneficiària i prèvia justificació i certificació de les esmentades actuacions.
10.5 Les entitats beneficiàries, per rebre l'import de les subvencions, han d'estar al corrent de les obligacions amb l'Administració tributària i la social en el moment que el DAAM realitzi les comprovacions corresponents amb l'Agencia Estatal d'Administració Tributària i amb la Tresoreria General de la Seguretat Social, així com no tenir deutes de cap mena amb la Generalitat de Catalunya.
No caldrà aportar els certificats acreditatius en el cas de l'autorització al DAAM a què es refereix l'apartat 8.4.
10.6 La regulació dels pagaments en efectiu és la continguda en l'article 7 de la Llei 7/2012, de 29 d'octubre, per la qual no es poden pagar en efectiu operacions en què una de les parts contractants sigui empresari o professional amb un import igual o superior a 2.500,00 euros o el seu equivalent en moneda estrangera.
–11 Invalidesa de la resolució de concessió i reintegrament de les quantitats percebudes indegudament
11.2 També serà procedent el reintegrament de les quantitats percebudes i l'exigència de l'interès de demora corresponent des del moment del pagament de l'ajut fins a la data en què s'acordi la procedència del reintegrament, en els casos que estableix l'article 37 de la Llei 38/2003, de 17 de novembre, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
Així mateix, procedirà el reintegrament en el cas d'una decisió de la Comissió Europea que declari la incompatibilitat del règim d'ajuts amb la norma comunitària, o en el cas de l'ajut a què es refereix l'apartat 3.4.2 Despeses de contractació d'aquestes bases reguladores, se superin els límits que estableix el Reglament (CE) 1998/2006 de la Comissió, de 15 de desembre de 2006.
11.3 El reintegrament de les quantitats percebudes indegudament es regeix pel que disposa el Decret legislatiu 3/2002, de 24 de desembre, i pel que resulti aplicable de la Llei 38/2003, de 17 de novembre, general de subvencions, i les normes de desplegament.
El procediment de reintegrament de subvencions es regeix per les disposicions generals sobre procediment administratiu que estableix el títol VI de la Llei 30/1992, de 26 de novembre, de règim jurídic de les administracions públiques i del procediment administratiu comú, sense perjudici de les especialitats que s'estableixin a la normativa aplicable en matèria de subvencions.
Els òrgans competents del DAAM tenen la facultat de realitzar els controls que considerin necessaris per comprovar les dades que justifiquen l'atorgament de l'ajut i d'inspeccionar les instal·lacions per comprovar que es compleixen la destinació dels ajuts, els requisits i compromisos establerts en aquestes bases reguladores.
El règim sancionador aplicable a aquesta línia d'ajuts és el que preveuen el Decret legislatiu 3/2002, de 24 de desembre, la Llei 38/2003, de 17 de novembre, i la resta de disposicions normatives que puguin ser d'aplicació, sense perjudici de les especialitats que es puguin derivar de la normativa sectorial aplicable.